Seun (13) se liggaam op strand gevindFoto: Verskaf. Die liggaam van die 13-jarige seun wat Saterdagmiddag in die see by Sheffield, noord van Durban, verdwyn het, is gevind. Paul Herbst, woordvoerder van IPSS Medical Rescue, het gesê die seun se liggaam is ongeveer 200 m van waar hy vermis geraak het gevind. Sy liggaam het op die strand uitgespoel. “Sy liggaam is deur ŉ plaaslike huiseienaar op die strand gewaar,” het Herbst gesê. Maroela Media het vroeër berig die voorval het Saterdagmiddag by ŉ strand plaasgevind waar swem verbode is. ŉ Verbyganger het opgemerk hoe die seun onder die golwe in die see verdwyn. Die verbyganger het dadelik die seun te hulp gesnel, maar kon hom nie in die water vind nie. Hulp is ontbied en beamptes van IPSS Medical Rescue, Kwadukuza-lewensredders en beamptes van die polisie se soek-en-reddingseenheid het hulle na die toneel gehaas. Twee waterponies en ŉ hommeltuig is gebruik om na die vermiste seun te soek. Die seun se naam is nog nie bekend gemaak nie.